b'\n_START_ARTICLE_\nSavines-le-Lac\n_START_SECTION_\nGeografija\n_START_PARAGRAPH_\nKraj le\xc5\xbei v pokrajini Daufineji na vzhodni obali najve\xc4\x8djega umetnega jezera v Evropi Lac de Serre-Pon\xc3\xa7on, 30 km vzhodno od sredi\xc5\xa1\xc4\x8da departmaja Gapa.\n_START_SECTION_\nAdministracija\n_START_PARAGRAPH_\nSavines-le-Lac je sede\xc5\xbe istoimenskega kantona, v katerega so poleg njegove vklju\xc4\x8dene \xc5\xa1e ob\xc4\x8dine Puy-Saint-Eus\xc3\xa8be, Puy-Sani\xc3\xa8res, R\xc3\xa9allon, Saint-Apollinaire in Le Sauze-du-Lac s 1.472 prebivalci._NEWLINE_Kanton je sestavni del okro\xc5\xbeja Gap.\n_START_SECTION_\nZgodovina\n_START_PARAGRAPH_\nV sedmih stoletjih obstoja je Savines kar dvakrat menjal svojo lokacijo. Prvotno, v drugi polovici 13. stoletja, je stal na desnem bregu reke Durance, kjer se je vanjo izlival gorski potok R\xc3\xa9allon, na mestu imenovanem "La Paroisse". Danes so tam vidne ru\xc5\xa1evine starodavnega gradu grofov La Font de Savine kot tudi prve \xc5\xbeupnijske cerkve. Vas je bila opu\xc5\xa1\xc4\x8dena med francosko revolucijo zaradi opuste\xc5\xa1enja, ki so ga naredile narasle vode potoka R\xc3\xa9allona. Njegov naslednik se je nahajal na levem bregu Durance na kraju imenovanem "La Charri\xc3\xa8re". Slednji je bil poru\xc5\xa1en 3. maja 1961 po zajezitvi reke in nastanku jezera. Sedanje naselje je bilo zgrajeno leto kasneje in poimenovano Savines-le-Lac.'